Die Gereformeerde kerk Bethulie is 'n gemeente van die Gereformeerde Kerke in Suid-Afrika op die Vrystaatse dorp Bethulie.
In 1882 is ds. C.J.H. Vorster van Fauresmith hierheen beroep en hy dien die gemeente tot hy in 1894 aangewys is om vir twee en 'n half jaar die geestelike belange van die trekboere in Portugees-Wes-Afrika te gaan behartig. Hy is later deur die kerkraad van die Gereformeerde kerk Humpata beroep en kry op sy versoek eervol ontslag van Bethulie.
Die toring van die kerk is nie van die grond af opgebou nie, maar is op die balke van die dak opgerig. Van die begin af was dit nie 'n sukses nie. Oorspronklik is die klok daarin aangebring maar toe die klok vir die eerste keer gelui is, het die dak so getril dat die klok verwyder moes word. Behalwe die weerhaan bo-op was die toring meer as 40 voet hoog vanwaar dit op die balke van die kerk gerus het en soos te begrype is was dit 'n baie swaar gewig wat op die gebou gerus het. 'n Sterk wind het selfs die toring laat beweeg. Die kerk was nog nie eens heeltemal voltooi nie, toe die eerste barste in die mure opgemerk word. Met die jare is daar baie geld bestee aan die herstel van die dak wat gedurig gelek het. Geen poging was egter suksesvol nie. In 1958 is die dienste van mnr. B.A. Spies, 'n boukontrakteur, ingeroep wat deeglik ondersoek ingestel het. Sy bevinding was dat die toring in 'n groot mate verantwoordelik was vir die barste in die mure en die feit dat die dak nie dig gebly het nie. Daarom het die Kerkraad op 13 September 1958 besluit om die toring te laat verwyder. Die kerk sonder sy toring het baie persone gehinder en daarom is in Desember 1960 besluit om 'n Toringfonds te stig sodat geld bymekaargemaak kon word vir die bou van 'n nuwe toring. Aangesien nog aan die saal afbetaal is, het dié fonds stadig gegroei.